**សម្ភាសរបស់ឈ្មោះ មួង ទៀង**

ក៖ អ្នកសម្ភាសឈ្មោះ : ហេង សុជីវី ខ៖ អ្នកត្រូវបានគេសម្ភាសឈ្មោះមួង ទៀង

**ពត៌មានសង្ខេបឈ្មោះ មួង ទៀង**

*គាត់មានឈ្មោះថា មួង ទៀង ភេទស្រី អាយុ៧៣ឆ្នាំ គាត់កើតឆ្នាំជូត ​ទីលំនៅដ្ឋាននៅអូ ស្វាយ រោងក្របី អីក្របី ទីលំនៅបច្ចុប្បន្ននៅស្ទឹងត្រង់ ខេត្តកំពង់ចាម ។ កាលពីក្មេងគាត់ដើរស៊ីឈ្នួលគេ មិនបានចូលសាលារៀនទេ ។ ឪពុកលោកយាយស្លាប់តាំងពីគាត់អាយុ៤ខែ​ដោយសារមានជំងឺ មើលមិនជា ហើយម្តាយគាត់វិញ ត្រូវបានប៉ុលពតយកទៅសម្លាប់ ពេលជំនាន់ប៉ុលពត។ គាត់ជាកូនទី៣នៃគ្រួសារ បងប្អូនរបស់គាត់បានស្លាប់នៅសម័យប៉ុលពតអស់ហើយ រហូតមកដល់សព្វថ្ងៃ នៅសល់តែគាត់នៅម្នាក់ឯង។ គាត់បានរៀបការមានកូន៥នាក់ ប៉ុន្តែប្តីរបស់គាត់ធ្វើទាហាន ត្រូវបានប៉ុលពតយកទៅសម្លាប់តាំងពីឆ្នំា៧៥ គាត់ជាស្រីម៉េម៉ាយ ដើរស៊ីឈ្នួលគេ ដើម្បីចិញ្ចឹមកូន៥នាក់ ។រហូតដល់បច្ចុប្បន្ន កូនគាត់មានមុខរបររៀងៗខ្លួន ប៉ុន្តែមិនដែលគិតគូមើលថែគាត់ឡើយ។*

ខ៖ធម៌...

ក៖ចាស ជាដំបូងជម្រាបសួរលោកយាយ! ដំបូង ជម្រាបសួរលោកយាយ...!

ខ៖ចាស ចាស លើកដៃថ្វាយព្រះ...ចាស!

ក៖ចាស ថ្ងៃនេះ ចៅមានឪកាសមក សម្ភាសលោកយាយ ហើយថ្ងៃសម្ភាស គឺជាថ្ងៃទី២៤ខែ៩ ឆ្នាំ២០១៨ ហើយចៅ! មានឈ្មោះថាហេង សុជីវី ជាអ្នកសម្ភាសផ្ទាល់តែម្តង ។

ចាស! ហើយលោកយាយឈ្មោះអីដែរ?

ខ៖ឈ្មោះទៀង

ក៖ ហើយនាមត្រកូនលលោកយាយត្រូវ ជាមួយអត្តសញ្ញាណប័ណ្ណហ្នឹង! លោកយាយឈ្មោះអីដែរ?

ខ៖ខ្ញុំអត់ទាន់យកម៉ោ ផង!

ក៖ហើយលោកយាយចាំអ្ហេ ឈ្មោះអីដែរ ទាំងនាមប័ណ្ណ ត្រូវទាំងត្រកូលលោកយាយម៉ង?

ខ៖នាមត្រកូលខ្ញុំអូ? ជីតាខ្ញុំឈ្មោះមួង! មួង ទៀង។

ក៖ចាស

ខ៖ចាស កសិករក្រ! ណាស់ចៅអើយ...

ក៖អូ...

ខ៖មិនចង់យាយអីទេ ខ្ញុំ! ។

ក៖ហើយលោកយាយមានឈ្មោះហៅក្រៅ ផ្សេងពីហ្នឹងអ្ហាអត់?

ខ៖អត់ទេ! អត់មានហៅអ្ហេ។

ក៖ហើយលោកយាយចឹង! លោកយាយ អាយុម៉ានហើយឆ្នាំហ្នឹង?

ខ៖អាយុ៧៣  
(សំលេងកាត់៖កូនរត់ ទឹកភ្នែកហើយ)

ក៖លោកយាយ! ហើយចឹង លោកយាយ កើតឆ្នាំណាដែរ?

ខ៖ហ៊ី...ភ្លេចហើយ នាងណា! ភ្លេចឈឹង! ភ្លេចបាត់ហើយកូនអើយ...ប៉ុនចាំតែឆ្នាំ! ឆ្នាំជូត។ ចាស! ឆ្នាំជូត ជីដូន

(បងស្រីយាយ៖៨០! ៨៣អ្ហេ?)

ខ៖ចាស អត់ៗទាន់ដល់៨០អ្ហេ បងហ្អី! អត់ទាន់៨០អ្ហេ

(បងស្រីយាយ៖ដល់ហើយ!)

ខ៖ដល់ហើយ?

(បងស្រីយាយ៖ ហ្នឹងហើយ ដល់ហើយ ឆ្នាំជូតហ្នឹងអ្ហា)

ខ៖អូ...ហ្នឹងហើយ ចឹងៗហើយ!

(បងស្រីយាយ៖ហ្នឹងហើយ)

ខ៖អូនអ្ហើយ ខ្ញុំវង្វេងវង្វាន់អស់ហើយខ្ញុំនុះ...

ក៖ហ៊ឹម!

ខ៖មានកូនប្រុស៥នាក់! មានប្រពន្ធ នឹកកូនទៅ ទៅលេងកូន ដល់ទៅលេងកូន ទៅៗណាក៏ទៅៗ មិនបាច់ម៉ោរ៉េ...! ហើយខ្ញុំវិលអស់ហើយខួរក្បាល​ខ្លាំង រត់ម៉ោនៅកូនរាល

ថ្ងៃហ្នឹង គ្នាក្រ! ផ្ទះកាំជណ្តើរបីទេ ប៉ុនប្រពន្ធគាត់ចិត្តបាន ចិត្តបាន បានតែខ្ញុំថាអត់ចង់យាយទេ កូនអ្ហើយ...ពិបាកអ្ហាខ្ញុំ ពិបាកមែនទែន ក្រ! មហាក្រ...រាល់ថ្ងៃ គ្មានអីទេ កូនអ្ហើយ!

ក៖ដោយសារជីវិតបស់មនុស្សម្នាក់ៗ វាសនាខុសៗគ្នាអ្ហា!

ខ៖ចាស វាគ្មានអាណាចេះតែរាប់វា ចាស់! ចេះតែរាប់វាទៅ កូនក៏គ្មានដីស្រែ ផ្ទះក៏គ្មាននៅ នៅកាំជណ្តើរបី អាលាយ ដេញ...អានាបក៏រក រកមិនឃើញទេអូនអើយ...ក្រ! បើមិនជឿសួរយាយនោះចុះ! ហើយថាខ្ញុំចេះតែយាយ អ្ហេ! អត់ទេ ក្រមែនទែន ក្រណាស់គ្មានទេ អត់មានប្តី មានសីអីទេ មានតែកូនប្រុស៥នាក់ ដូចអ្ហឺ យាយប្រាប់កូនឯងចឹង អត់ដែរអ្ហឺ...ម៉ែយកម៉ាមឿនអី រឺក៏៥០០០អី ១០០០ទិញចាណី អត់! អត់ទាល់តែសោះ ប៉ុនផ្ទះគេ គួរសម រួចម៉ោ អាចិត្តល្អ អាចិត្តបាន ម៉ោ! អាក្ររហាមហ្នឹង អាកាំជណ្តើរបី ផ្ទះចង់អាលំ ផ្ទះទឹកលិចស្មើផ្លូវហ្នឹង ចង់ដួល! ខ្ញុំរត់ដេក...ផ្ទះគេ​ ផ្ទះឯងទៅ កូនអើយ...វេទនាណាស់ខ្ញុំ រាល់ថ្ងៃអ្ហា! ហើយបានជីដូនហៅអោយម៉ោ ជួយបោស ជួយលាងអីទៅ គ្រាន់បើម៉ាកាក់ម៉ាសេនអីទៅ ទិញអី ទិញអីហូបទៅកូន រួចម៉ោនេះ ញាតិគេអោយលុយទៀត អ្នកជិតខាង គេអោយម្នាក់ម៉ាមឿន ម្នាក់ម៉ាមឿនហ្នឹង បាន៣!៤មឿនហ្នឹង ជិះម៉ោល្មម...ក្រ!​គ្មានណា ក្រដូចខ្ញុំទេ...។

ក៖លោកយាយ នៅណាដែរលោកយាយ?

ខ៖អ៊ូ...ខ្ញុំសព្វថ្ងៃ គ្មានអ្នកណាក្រដូចខ្ញុំទេ យាយ! ត្រឹមនៅមួយកូនចុះ នៅអ្ហឺ...អូស្វាយ រោងកាបី ថារដ្ឋគេធ្វើផ្ទះអស់ រួចទៅ គេអត់ឃើញ អីក៏អត់ឃើញ ចេះតែនាំម៉ែកូននៅអ្ហើយកូនអ្ហើយ...

ក៖ហើយយាយសព្វថ្ងៃ យាយនៅណា?

ខ៖នៅអូក្របីហ្នឹង ! ស្រុកកំណើត...

ក៖ស្រុកកំណើតលោកយាយហ្នឹង?

ខ៖ស្រុកកំណើត ខ្ញុំឆ្ងាយណាស់!​ស្រុកកំណើត ស្ទឹងត្រង់អូ! ស្ទឹងត្រង់ ខេត្តកំពង់ចាម

ក៖ហើយចឹងលោកយាយ ស្រុកកំណើតយាយ កាលពីមុនមកដល់អាលូវហ្នឹង យាយ! ផ្លាស់ទីលំនៅ រយះពេលម៉ានដែរ លោកយាយមានចាំអ្ហេ?

ខ៖៨ឆ្នាំហើយ

ក៖លោកយាយមកនៅនេះ ធ្វើអីដែរលោកយាយ?

ខ៖អ្ហឺ...ខ្ញុំទឹមតែម៉ោ ព្រឹកមិញទេ កូនអ្ហើយ...ម៉ោជួយលាងចាន លាងអីលោក! បោសតែសំរាប់ បោសអីលោកចឹងទៅ ទឹមតែម៉ោព្រឹកមិញ ទឹមតែបោសរួចមិញហ្នឹង!

ក៖ចាស ហើយលោកយាយ! ឪពុកម្តាយលោកយាយឈ្មោះអីដែរទៅយាយ?

ខ៖អត់មានអ្ហេ ឪពុកម្តាយងាប់ តាំងពីខ្ញុំ កើត! ម៉ោ តាម៉ួង!

ក៖ចុះយាយអត់ចាំឈ្មោះគាត់ ហើយកាលហ្នឹង យាយអាយុម៉ាន?

ខ៖អាយុ៤ខែ!

ក៖អ៊ូ...ហើយយាយបានដំណឹង តាំងពីឪពុកម្តាយយាយតាមរយះណាគេដែរចឹង?

ខ៖គាត់ឈឺ ងាប់...  
ក៖ហ៊ឹម! យាយអ្ហើយ!

ខ៖គាត់អត់អីទេ ប៉ុនគាត់ឈឺងាប់ រួចម្តាយចិញ្ចឹមខ្ញុំ អាពតយកវៃចោលអស់ហើយ

ក៖លោកយាយអើយ ដូចថាជីវិតមានការតស៊ូ ជួបលំបាកអញ្ចឹង! ហើយលោកយាយអ្ហឺ...មានជីវិតដែល ចាស់ជំនាន់មុន ពិបាកមែនទែន ហើយចៅ សូមជម្រាបសួរលោកយាយទៀត ទាក់ទងនឹងបងប្អូនលោកយាយមានម៉ាននាក់ដែរ?

ខ៖បងប្អូនក៏ងាប់ដែរ ប៉ុននៅតែមួយ! គេយកវៃចោលអស់ ជន្លៀសតាណ្ណេះ តាណ្ណោះ គេយកវៃចោល

ក៖លោកយាយកូនទីម៉ានលោកយាយ?

ខ៖ខ្ញុំកូនទី៣ ។

ក៖អញ្ចឹង! សព្វថ្ងៃលោកយាយមានបងប្អូនម៉ាននាក់?

ខ៖អត់មានអ្ហេ ងាប់អស់ហើយ

ក៖ចឹង?

ខ៖ចាស

ក៖នៅសល់តែលោកយាយ?

ខ៖ចាស នៅសល់តែខ្ញុំ នៅសល់ម្នាក់ឯង បានរត់រកកូន ។ កូនមានប្រពន្ធអ៊ីណា ចឹង! ចេះតែរត់រកកូន រត់ម៉ោ គេចិត្តមិនបានដូចយើង យ៉ាប់ណាស់កូនអ្ហើយ ស្រែកថាយ៉ាប់! គេមិនមករកយើងទេ ខ្លាចយើងស៊ី ទ្រព្យសម្បត្តិគេ ស៊ីអីទៅ នាំតែអស់លុយគេ

ក៖ចឹង?

ខ៖រួចអាកូនយើងប្រុសៗអ្ហើយ វាខ្លាចប្រពន្ធវាទៀតហើយ ហើយខ្ញុំចេះតែតាណាត់​ តាណែង តាណាត់តាណែងចឹងទៅ!

ក៖លោកយាយហើយ​ អ្ហឺ...ហើយចុះលោកយាយ មានកូនម៉ាននាក់ដែរ?

ខ៖៥! ប្រុសទាំងអស់! មានប្រពន្ធទាំងអស់! ហ្នឹង! អា...ពៅគេអ្ហា ខ្ញុំមកនៅជាមួយ ។ ថា! ទោវិញហើយ ថា! កុំទៅ នៅហ្នឹង ក្រ...រហេមរហាមម៉េច នៅហ្នឹងទៅ! បានកូនសិក្សា ។

ក៖កូនយាយ បង្កើតអ្ហឺ...នៅរៀន សិក្សាដល់កំរឹតណាដែរលោកយាយ?

ខ៖អត់មានទេកូន! កាលជំនាន់ហ្នឹង អត់មានរៀនអីទេ រៀនបានចេះ ម៉ាទិចៗ មានអីទេកូន! អត់មានចេះអីទេ ល្ងង់ទាំងអស់

ក៖យាយអត់អោយកូនទៅរៀនទេ អញ្ចឹងលោកយាយ?

ខ៖រៀនធើអីកូន! ចុះអត់មានលុយអោយកូនទៅរៀន អត់មានទេកូន អ្ហឺ...ហើយចូលសាលាត្រូវបង់ រួចទៅរៀន បាន...គ្រាន់តែម៉ាមើលដាច់ មើលអី ហ្នឹងបាន! បើថាអោយជ្រៅជ្រះអត់បានទេកូន

ក៖ចាស ចឹងយាយ! កាលសម័យមុន យាយបានរៀនសូត្របាន ដល់កំរឹតណាដែរ?

ខ៖ខ្ញុំ! អត់សោះម៉ង! ដើរ...ដឹងក្តីធំឡើង ដើរបានប៉ុនកូនគេមិញហ្នឹង ដើរស៊ីឈ្នួលគេទៅ ស៊ីឈ្នួលដកស្ទូងគេទៅ គ្មានបានរៀន បានសូត្រអីទេកូនអើយ...ណ្ណ! ប៉ុនៗអារត់លេងនុះ វាគ្មានបានអីទេខ្ញុំអូ ប្រាប់ត្រង់ចឹងម៉ង ខ្ញុំគ្មានបានចេះអីម៉ាទិច...យើងអត់ម៉ែអត់ឪ ចេះតែដើរស៊ីឈ្នួលគេចឹងទៅ បើសព្វថ្ងៃហ្នឹង ស៊ីឈ្នួលគេខ្លះដែរ ប៉ុននៅជាមួយកូន កូនគេមិនអោយទៅ! នៅផ្ទះទៅ កូនស៊ីឈ្នួលរៀប ស៊ីម៉ង់នឹងគេខ្លះទៅ រួចនឹងភ្ជំរួច មើលកូនអោយគេ គេទៅកំពង់សោមទៅ ធើសំណង់អោយចិន

ក៖ហ៊ឹម...! លោកយាយហើយអ្ហឺ...

ខ៖ប៉ាបាកណាស់កូនអើយ...

ក​៖អញ្ចឹង! បំណងប្រាថ្នាលោកយាយ ថាចង់ធ្វើអីទៀតអត់យាយ?

ខ៖ហ៊ឹម...! មិនដឹងចង់ធើអីទៀតទេកូនអើយ...បើ ក្រយ៉ាងហ្នឹង! មិនដឹងចង់ធ្វើអី?

ក៖ហ៊ឹម...លោកយាយៗ កើតទាន់ប៉ុន្មានជំនាន់ដែរលោកយាយ?

ខ៖​ ខ្ញុំកើតទាន់ជំនាន់អីទេ...ខ្ញុំភ្លេច! ខ្ញុំមិនដឹងជំនាន់អីទេ...ជំនាន់អី?ៗ អត់ចាំទេ...ខ្ញុំ!(សើច)

ក៖លោកយាយ! ផ្ទះលោកយាយនៅកាលពីមុន ផ្ទះលោកយាយមានសភាពបែបណាដែរលោកយាយ កាលពីមុនអ្ហា?

ខ៖មានសភាពចឹងអ្ហាកូន ខ្ទមអញ្ចឹងអ្ហាណារហូតមកដល់សព្វថ្ងៃ!

ក៖ហ៊ឹម!

ខ៖មកនៅជាមួយកូនក៏ខ្ទម​ រួចខ្ញុំនៅ អ៊ីស្រុកកំណើត ស្ទឹងត្រង់ហ្នឹង អត់មានទេ អត់មានស្អីទេ លក់មើលខ្មោចប្តីអស់

ក៖ហ៊ឹម!

ខ៖អាលីង! ទាំងអស់តាម៉ង...! ប្តីខ្ញុំងាប់៧៥ វៃដាច់ គាត់ធ្វើទាហាន ធ្វើទាហានវៃអាពត វៃអីអូ!​ ហើយគាត់ទៅ អ្ហឺ...រស់នៅអ្ហឺ...នៅផ្ទះ​ នៅក្រោមផ្ទះលោកហ៊ុន សែននៀក!​ គាត់ធ្វើទាហាន ការពារលោក! លោកតា លោកយាយហ្នឹង! អ្ហា អ្ហឺ...លោកអ្ហឺ លោកហ៊ុន សែន​ហ្នឹង! គាត់ម៉ោពេញណ្ណេះម៉ោ ប្តីហ្នឹង! នៅយាមហ្នឹងម៉ោ ហើយគេវៃម៉េចត្រូវកាភ្លៅ...

ក៖ហ៊ឹម!

ខ៖មើលៗទាល់តែអស់ អាលាយ!ខ្លួនក្រ​ដើរ​ ដើរអញ្ចឹងតាម៉ងទៅ​ កូនអើយកូន...មិនអីទេ(ស្រែកយំ)

ក៖ចាស!

ខ៖ ក្រៗមែនទែនអ្ហា ខ្ញុំ!

ក៖យាយ! ដល់ពេលចឹង​ លោកតាស្លាប់ មូលហេតុអីកាលហ្នឹង?

ខ៖គាត់ឈឺ!

ក៖ហើយកាលហ្នឹង លោកយាយគាត់ មានប្រាប់លោកយាយផ្តែផ្តាំអោយលោកយាយ​ ថាអោយកូនចៅ អ្ហាម៉េចម៉ាទេ?

ខ៖កូនចៅហ្នឹង រកស៊ីចិញ្ចឹមខ្ញុំ! រួចកូនចៅ គេមិនចឹងអ៊ីណា គាត់ងាប់អាយុ ៤០គត់! ខ្ញុំ៣០...

ក៖ហ៊ឹម...

ខ៖តាំងពីហ្នឹងម៉ោ!

ក៖ចាស ហើយកាលការ លោកយាយការអាយុម៉ាន?

ខ៖ការអាយុ១៦

ក៖អ៊ូ...នៅក្មេងដែរយាយ?

ខ៖ចាស

ក៖តែកាលហ្នឹង កាលហ្នឹងពេញៗ រូបរាងហើយយាយណ្ណ?

ខ៖ចាស ពេញហើយ

ក៖អូ...កាលការហ្នឹង លោកយាយស្រលាញ់គ្នារឺក៏ឪពុកម្តាយជាអ្នករៀបចំអោយ​?

ខ៖ ឪពុកម្តាយអោយ! ឪពុកម្តាយរៀបអោយ ឪពុកម្តាយចិញ្ចឹម ហើយអ្ហឺ...អាលូវគាត់ ជំនាន់អាពតហ្នឹង យកវៃចោលគាត់ទាំងឡាន ទាំងឡានអស់ បើតាចិញ្ចឹមខ្ញុំមកនៅ មានអីធូហើយនែ! តែតាចិញ្ចឹម គេយកវៃចោលអស់ហើយ

ក៖ហ៊ឹម...លោកយាយអ្ហើយ!

ខ៖វេទនាណាស់កូនអើយ!

ក៖ចាស ហើយកាលហ្នឹង លោកយាយអ្ហឺ...រៀបការហ្នឹង លោកតាបង្គាប់ថ្លៃទឹកដោះដែរអ្ហាអត់?

ខ៖ជំនាន់ណុង! ដូចអត់មានអ្ហេ គាត់បង្គាប់ផ្ទះ កាលហ្នឹង! បង្គាប់ផ្ទះចឹង បានផ្ទះមួយខ្នងចឹងទៅ ការទៅ ហើយដល់ការរួចទៅ ម៉ែឪ អ្ហឺ...រកស៊ីណ្ណេះណ្ណោះរកទៅ នៅតែពីរនាក់ប្តីប្រពន្ធចឹងទៅ ក្រដូចតែគ្នា ប៉ុនតែវាបានធូធា! ដល់តែប្តីឈឺចឹងទៅ ខ្ញុំលក់តាំងពីស្រែ តាំងពីផ្ទះ តាំងពីដីភូមិអីអស់ មើលប្តីរួចងាប់ម៉ង មើលអស់គាត់ងាប់!

ក៖ហើយផុតពីលោកតាទៅ លោកយាយរកស៊ីអីដើម្បីចិញ្ចឹមកូនចៅ កូនអ្ហើយស៊ីឈ្នួលគេ ស៊ីឈ្នួលដកស្ទូងគេ គេច្រូតគេទៅ យើងយកមកចិញ្ចឹមកូន ។ អញ្ចឹង! បានម៉ែទឹកភ្នែក តាំងពីកំពស់ កំពង់នេះ ប្រាំនាក់! ខ្ញុំរកស៊ីចិញ្ចឹមទាំងអស់ គេគិតដែរថា អោយខ្ញុំយកប្តីទៅ គេសាណុក គេអ្ហឺ...ជួយចិញ្ចឹម ខ្ញុំថា! អត់ទេ សុខចិត្តធើខ្ញុំគេ ចិញ្ចឹមកូនចុះ! ដល់ទៅធំកាលោះ កាលោះអស់ទៅ គេរកលុយបានចឹង គេការប្រពន្ធខ្លួនគេទៅ ខ្លួនគេទៅ គេអត់ស្គាល់យើងទេ ខ្លះទៅស្គាល់ ខ្លះទៅមិនស្គាល់!

ក៖អ្ហឺ...យាយអញ្ចឹង! ដូចយាយកាលមុនឡើយចឹង! លោកយាយបានឆ្លងកាត់ខ្សែរជីវិតច្រើន ហើយកាលពីជំនាន់ប៉ុលពតហ្នឹង គេបានជន្លៀសលោកយាយ និងក្រុមគ្រួសារទៅណាដែរយាយ?

ខ៖អត់ទៅណាទេ នៅផ្ទះ! គេ...ប្រុងតែបញ្ចូនដាក់រណ្តៅដែរហ្នឹង ប៉ុន្តែទាហានហ៊ុន សែនចូលទាន់ ចូលទាន់ទៅ បាននៅអ្ហៅ ពីរនាក់ប្តីប្រពន្ធ ទៅ!រួចទៅ គេចូលធើទាហានធើអីជំនាន់ណុង ជំនាន់វៃដាច់ហ្នឹងទៅ ដល់អ្ហាចប់អាពត! គាត់ងាប់ប៉ាដោយ ចប់ហើយខ្ញុំ! ហើយបើគាត់ចប់ពីអាពតហ្នឹងប៉ាដោយខ្ញុំ​ តែគាត់ងាប់ទៅ រហេមរហាម ដើរស៊ីឈ្នួលគេចឹងទៅ គេចិញ្ចឹមកូន ចិញ្ចឹមអីចឹងទៅ គេរកលុយបាន គេការប្រពន្ធការអីទៅ គេមានស្គាល់យើងអ៊ីណា គេអត់ស្គាល់យើងអ្ហេ

ក៖ហ៊ឹម...អត់ស្គាល់លោកយាយ?

ខ៖ថា...ប៉ាបាកណាស់កូន ទៅនៅជាមួយ អាបងអាទី១​ គេយកទៅនៅ គេយកទៅនៅបានម៉ាន ៤!៥ថ្ងៃ វាថា ខ្ញុំហូប សាច់ជ្រូក! ទទួលទានសាច់ជ្រូក​ វាមិនកើត រួចខ្ញុំរកត្រី រួចគេស្តីអោយខ្ញុំថា សាច់ជ្រូកអីមិនកើតទេ ទៅៗរក អ៊ីណា ម្ហូបអ៊ីណាឆ្ងាញ់ទៅៗ មិនបាច់នៅលើផ្ទះខ្ញុំទេ។

ក៖ហ៊ឹម! ក៏ចុះម៉ោនៅជាមួយខ្ញុំទៅ​ ក្ររហាម!​ វាទៅយកខ្ញុំម៉ោ យប់!វាស្រែក ក្រណាស់់ម៉ែអើយ វាមិនចេះនៅ ដល់រួច បាន៤!១០ថ្ងៃ វាម៉ោរួច វាយកទៅវិញ វាសុំអាប្អូនវាហ្នឹង ថាម៉ោសុំវាទៅវិញ មកនៅជាមួយហ្នឹង! បើថាវាមិនអោយទេ។ ខ្ញុំថា ខ្ញុំអត់ទៅ អានាប ពីរដំបរដេក ក៏ខ្ញុំនៅដែរ ខ្ញុំអត់ទៅវិញទេ ព្រោះកូនដេញហើយ អោយទៅវិញធើអី រួចកូនអ្ហើយ គេមានលុយទាំងដៃៗចឹងអ្ហា ជាងមេសំណង់ចឹងអ្ហា គេបើកម្តងម៉ាលានពីរលានចឹងអ្ហាណា មិនថាអ្ហា! ម៉ែយកម៉ាពាន់នែ ហើយ៥០០អ្ហេ? ទេ...!អត់ទេ គេអត់មើលមុខយើងផង បានថាខ្ញុំ រាល់ថ្ងៃព្រិលអស់ហើយកូនអ្ហើយ ចង់អីក៏ចង់ ចង់បានដែរ ប៉ុនខ្ញុំចេះតែទ្រាំទៅ តែយាយទៅចង់តែទឹកភ្នែកអ្ហេ ខ្ញុំ!។

ក៖ហើយយាយ ដល់ពេលសម័យហ្នឹង តាំងពីប៉ុលពតអ្ហាយាយ គេប្រើយាយធ្វើអីខ្លះ?

ខ៖រែកដី រែកដីផង ភ្ជួរអង្រែ ដកស្ទូង​ អារណ្តៅដាក់ គេអោយភ្ជួរអោយជ្រៅៗ សំរាប់ដាក់ យើងនៀក! រួចខ្ញុំរែក យើងរែកចឹងទៅ មិនទាន់ទេ គេស្តីអោយខ្ញូំចឹងទៅ ដល់ម៉ោងគេឈប់ បានគេអោយឈប់ បើមិនដល់ម៉ោង គេអត់អោយឈប់ទេ បបរចឹងដែរ គេវាល់អោយពីរ ម៉ានវែក រឺក៏២វែក គេកំណត់អោយប៉ុហ្នឹង!

ក៖ គេធ្លាប់ធ្វើបាបយាយអ្ហេ?

ខ៖អត់ទេ! អត់ដែលវៃ ដែលជេទេ គ្រាន់ថា​ មិត្តឯងធ្វើការអោយត្រឹមត្រូវតិច កុំខ្ចិលច្រអូសពេក រួចក្មេង កំពស់ៗនេះ បាន...ចៅខ្ញុំផង។

ក៖ហ៊ឹម! ហើយពេលហ្នឹងលោកយាយ បានពិសាបបរហ្នឹងប៉ុន្មានពេលម៉ាថ្ងៃ ?

ខ៖អ្ហឺ...ពីព្រឹក ថ្ងៃម៉ោង១១ គេអោយម៉ាពេល ម៉ោង៥ បានគេអោយម៉ាពេលទៀត ២ពេល!

ក៖ហើយឆ្អែតអ្ហេលោកយាយ?

ខ៖អូ...កូនអ្ហើយកូន ថាឆ្អែត​​ យើងថាឆ្អែតទៅ មិនឆ្អែត ក៏យើងថាឆ្អែតទៅ ថា!មិនឆ្អែត គេស្តីអោយយើងទៀត សុំអំបិលគេម៉ាគ្រាប់​! សុំ...បានសម្លហើយរកអំបិល! បើសម្ល អត់មានឃើញត្រីផង​​ ឃើញតែដើមចេកទេកូន ថ្លាដូចទឹកអណ្តូងយើងចឹង ប៉ាហុកក៏មិនធុំ គា្មនត្រីអីអ៊ីណាទេ ហើយសុំអំបិលគេម៉ោ​ គេថាមានសម្លហើយ រកអំបិលទៀត រើសអ្ហា! គេថាអោយអញ្ចឹងអ្ហា ចេះតែទ្រាំទៅ! ហុតទៅ គេស្តីអោយអ្ហាម៉េច ចេះតែទ្រាំៗទៅ ធើម៉េច! យើងក្រោមគេ

ក៖ហើយយាយកាលហ្នឹង ដូចជា...គេធ្វើបាបលោកយាយអ្ហេ ដូចថាដែលវៃ ដែលអីអត់​?

ខ៖អត់ដែរទេ

ក៖អត់ដែរសោះម៉ង?

ខ៖អត់ដែរទេ! ចាស អត់ដែរទេ

ក៖ហើយលោកយាយ កាលហ្នឹង លោកយាយធ្លាប់ឈឺ បើអត់សូវបានពិសាអត់គ្រប់អញ្ចឹង?

ខ៖ខ្ញុំអត់ដែរចឹង ខ្ញុំអត់ដែរឈឺ ទើសសព្វថ្ងៃហ្នឹង អត់ដែរឈឺ តាំងពីហ្នឹងម៉ោ ខ្ញុំអត់ដែរ។ អញ្ចឹងបានថា អ្នកស្រុកថា គេក្មេង អត់ដល់យាយហ្នឹងចាស់ អត់ដែរអ្ហេកូន! អត់ដែរឈឺទេ ខ្ញុំថាបើឈឺទៀត បែបងាប់ហើយខ្ញុំ​​ គ្មានលុយមើលខ្លួន បើកូនក្រដែរ  
ក៖ហើយសម័យកាលហ្នឹងដែរ លោកយាយអ្ហឺ...ដូចជាលោកយាយចងចាំទិដ្ឋភាពអីខ្លះ ដែលធ្វើអោយលោកយាយចងចាំអត់ភ្លេចសោះ នៅជំនាន់ប៉ុលពត?

ខ៖មិនភ្លេច តារឿងដកស្ទូង រែកដីហ្នឹងអ្ហា អត់ភ្លេច មិនភ្លេចទេ ចាំរហូត។

ក៖អញ្ចឹង?

ខ៖ចាស! ចាំបានតែអញ្ចឹង ព្រោះគេអត់ដែរវៃ អត់ដែរអីទេ! អត់ដែរវៃអត់ដែលវៃយើងទេ អត់ដែរទេ! ប៉ុន្តែបើសិន​ គេប្រើ គេប្រើហើយ បើថាអោយគេវៃយើងអត់ទេ។ ប៉ុនសំដីធំ សំដីទូចក៏អត់ដែរ ប៉ុនថាគ្រាន់ថា មិត្តឯងធើការ កុំខ្ចិល! ធើទៅ រែកទៅ! ហត់ម៉េច យើងហត់ គេក៏ហត់ដែរ មើលគេអត់ឈប់ យើងក៏អត់ឈប់ដែរ ដល់ម៉ោងឡើងម៉ង ឡើងមកដល់មុជទឹកទាន់ ទានមិនទាន់ហីទៅ ដល់វៃជួងម៉ើងចូលហើយ តែមិនចូលអត់។

ក៖ហ៊ឹម! យាយធ្លាប់ឃើញ ប៉ុលពត! គេយកមនុស្សទៅសម្លាប់ចោលនៅភ្នែកយាយអ្ហេ?

ខ៖ទេ...កូន! នឹងភ្នែកហ្នឹង អត់ឃើញទេ បើថាដាក់ឡានឃើញ...

ក៖មានឡានដាក់ទៀត?

ខ៖ដាក់ឡាន ទម្លាក់ឃ្លុំប៊េតាម៉ង ជិត! ។ គ្រាន់តែម៉ែចិញ្ចឹមខ្ញុំ កូនគាត់១២នាក់! ម៉ែក្មេកគាត់ ពុកក្មេកគាត់ ប្អូនថ្លៃបងថ្លៃទៅទាំងអស់ អត់មាននៅ! រួចបើ...ឪពុកចិញ្ចឹមខ្ញុំ គេដាក់អណ្តូង គេឃ្លុំមុខដាក់អណ្តូងម៉ង

ក៖ហ៊ឹម...

ខ៖អណ្តូងនៅលិចផ្ទាល់ភូមិហ្នឹងម៉ង

ក៖លោកយាយឃើញផ្ទាល់ភ្នែកអ្ហេយាយ?

ខ៖ទេ...អាអណ្តូងហ្នឹងស្គាល់ ប៉ុន្តែមនុស្សអត់ស្គាល់ទេ ទៅ!គេ អ្នកលួចប្រាប់អ្ហា អាហ្នឹងគេយកវៃចោលបាត់ហើយ លួចប្រាប់តែតា...អ្ហឺ...ឪពុកចៅឯងដែរ គេដាក់ក្នុងហ្នឹង

ក៖អញ្ចឹង! លោកយាយខ្លាច ?

ខ៖ខ្ញុំអត់ខ្លាចអ្ហេ អត់ខ្លាចផង អត់ខ្លាចទេ ខ្លាចខ្មោច ខ្លាចអីទេ​ អត់ចេះម៉ង...

ក៖កាលហ្នឹង?...

ខ៖ខ្ញុំសួរហែង ឃើញអី អ្ហាហ៊ី...ពេញម៉ាអណ្តូងហ្នឹង មិនឃើញដីគេលុបអ្ហេ កាលហ្នឹង! គេដឹង គេយកបាញ់ចោលទៅ គេអត់ទុកទៀត នៅចោលប្រពន្ធកូនរហាម រាល់ថ្ងៃដូចខ្ញុំហ្នឹង ឃើញអ្ហេ?

ក៖ហើយកាលហ្នឹង លោកយាយមានធ្លាប់បន់ថា អោយឆាប់ដាច់ឆាប់ៗអ្ហេយាយ?

ខ៖ខ្ញុំអញ្ចេះ! ប្តីខ្ញុំម៉ោដល់ទន្លេហ្នឹង ដល់ឆ្លងម៉ោយើងអ្ហេ អីអ្ហឺ...កំពង់ទ្ទាស់ អ្ហាអីអ្ហឺ...កំពង់ទ្ទាស់ អីទេនៀក អី? ទន្លេបិទ! ខ្ញុំថា ទៅៗដល់ស្រុកយួនម៉ងទៅ បើមិនចឹងទេ វាតាមក្រោយហើយ តាមក្រោយមែន កំណើតអាពៅហ្នឹង កើតបានម៉ាអាទិត្យ បីកូនរត់ម៉ោ បានមកដល់ស្ទឹងត្រង់ហ្នឹង បានបន្ទាប់តា ហ៊ុន សែន ហើយបានគាត់ឡើងទាន់ ឡើងទាន់ បានគាត់ស្រែកថា អោយបកមកវិញ បកម៉ោ! បានមកនៅស្រុកវិញ

ក៖ចាស

ខ៖ចាស ដឹងតែប៉ុហ្នឹង ត្រង់ម៉ៃឪគេយកទៅសម្លាប់ឃើញហើយអ្ហេ បើឡានឃើញប្រាកដ គាត់ប្រាប់ថា អោយឡើងឡានម៉ោ ទៅនៅដីថ្មី គេប្រាប់អញ្ចឹង!​រួចម៉ែចិញ្ចឹមខ្ញុំហ្នឹង ខ្ញុំខំដាក់តាឡូង ដាក់ពោតដាក់! ស្អីអោយ...អ្ហឺ...ថាទៅនៅដីថ្មី មិនផ្គត់ផ្គង់អោយម្តាយដាំ មានដីថ្មីអ៊ីណា ដាក់ឃ្លុំប៊េអោយជិត មិនដឹងលិច មិនដឹងកើតផង អត់ដឹង រួចទៅបាត់ទៅ រួចទៅលិចទៅ បាត់ទៅ! បើកឡានគេអញ្ចឹងទៅ រួចខ្ញុំសួរគេ ហើយថាឡានហ្នឹងគេទៅដល់ណា ម៉េចសួរចង់ដឹង ចង់ទៅតាម?

ក៖ហ៊ឹម...

ខ៖ខ្ញុំហ្នឹង! ក៏លែងទៅ ចង់ទៅតាមអូ...? បើចង់ទៅតាមដាក់តែពីរគ្រាប់ទៅអ្ហានៀក

ក៖ហ៊ឹម...

ខ៖វាថា អោយខ្ញុំចឹងអ្ហា! រួចក្មេងៗទេ

ក៖ហ៊ឹម!

ខ៖អញ្ចឹង?

ក​៖យាយចឹង មានបងប្អូនអ្ហេ ស្លាប់ក្នុងសម័យប៉ុលពតអ្ហេ ?

ខ៖មាន! ទាំងអស់៧នាក់ សល់តែខ្ញុំមួយទេ!

ក៖ តែបងប្អូនផ្សេងទៀតក៏មានដែរ?

ខ៖មាន...!បងប្អូនខ្ញុំ ចិញ្ចឹមខ្ញុំច្រើន ម៉ែចិញ្ចឹមខ្ញុំ!១២នាក់ហ្នឹង

ក៖អញ្ចឹងយាយមានកូនទេ កាលសម័យប៉ុលពត?

ខ៖ខ្ញុំអ្ហេ?

ក៖ចាស មានកូនអ្ហេ ក្នុងសម័យប៉ុលពត?

ខ៖ខ្ញុំមានកូនតា

ក៖ក្នុងសម័យប៉ុលពតអ្ហា?

ខ៖បី!

ក៖កាលហ្នឹងកូនអ្ហឺ...យាយ អាយុម៉ានដែរ?

ខ៖ខ្ញុំអាយុ៣០

ក៖កូនយាយអ្ហា?

ខ៖កូនខ្ញុំ អាបងគេអ្ហា អាយុ! បងគេបង្អស់១០ឆ្នំា

ក៖ចាស!

ខ៖ចាស អាមួយ៨ ៨ឆ្នាំ! អាមួយ៧ខែ

ក៖តែអ្ហឺ...កូនយាយអត់មានស្លាប់ក្នុងជំនាន់ប៉ុលពតអ្ហេ លោកយាយអូ?

ខ៖អត់ទេ

ក៖អ្ហឺ...ហើយចុះ គេអោយយាយមើលកូន មើលថែរក្សាកូនខ្លួនឯងអ្ហាអត់?

ខ៖មាន...

ក៖គេអោយមើលអូ?

ខ៖ចាស! គេថា លាក់ៗខ្លួនខ្លះៗទៅ​ កុំសម្តឹលពេក ខ្លាចយួនម៉ោបាញ់ វាប្រាប់ខ្ញុំអញ្ចឹង!​លាក់ៗខ្លួនទៅ រួចខ្ញុំថា លាក់ទៅខាងណា? បើខ្ញុំរកតែកំពតព្រៃអត់មានផងអ្ហ! វាថាលាក់ៗទៅប្រយ័ត្នយួនបាញ់ មិនដឹងអ្ហេ ងាប់មិនដឹងអ្ហេ ប៉ុនពួកវាហ្នឹងហើយបាញ់ មានយួនពីណា

សំលេងអ្នកក្រៅកាត់៖ ម៉ោពីណា? ម៉ោពីលោកតាស្រូចទឹក អូ...!លោកតាស្រូចទឹកអ្ហេ?)

អូ...ខ្ញុំថា មិនដឹងយួននៅណាអ្ហេ មិនឃើញយួនផង អញ្ចឹង! ខ្ញូំមិនដែលស្គាល់យួនអ្ហេ...រួចជំនាន់ហ្នឹងអ្ហឺ...ផ្ទះខ្ញុំវា នៅតូចដែរ...ប្តីខ្ញុំគាត់អត់នៅ យួនវាទៅនៅក្រោមផ្ទះហ្នឹង នៅក្រោមផ្ទះហ្នឹង ចងអង្រឹងចងអីចឹងទៅ អោយបានស៊ីទៅ វាអោយអីអោយយើងស៊ីទៅ អញ្ចឹងអ្ហាណា រួចវាប្រាប់យើងថា អោយចូលក្នុងរណ្តៅទៅ​ ខ្លាចប្រទះគ្នា វៃគ្នាទៅ បាញ់គ្នាហើយ រួចប្តីខ្ញុំ គាត់ធ្វើទាហានដែរ​ ខ្ញុំនៅតែផ្ទះ! មានតែប្រាប់ បើ...គេមានបាញ់គ្នា កុំអោយគេចុះពីលើផ្ទះ ហើយបើប្តីខ្ញុំគាត់ទាហានដែរ ចុះខ្លាចអី? នៅជាមួយយួនទៀត បានខ្ញុំខ្លាច ប្តីខ្ញុំថា កុំចុះពីលើផ្ទះពួននៅក្រោមផ្ទះយើងហ្នឹង ប្រយ័ត្នវាបាញ់! ប៉ុនខ្ញុំអត់ដែលមានអីទេ រួចហើយអត់អីទេ ប៉ុន្តែអត់អីទេ...

ក៖ចុះលោកយាយ ជីវិតលោកយាយ តាំងពីមុនមករហូតដល់អាលូវ មានការលំបាកអីគេខ្លះដែលធ្វើអោយយាយចងចាំ អត់ភ្លេចសោះម៉ង នៅក្នុងជីវិត?

ខ៖អ្ហើយចៅអើយ...ពិបាកមែនទែន ដូចខ្ញុំ ជម្រាបនាងថា ពិបាកមែនទែន រហូតដល់សព្វថ្ងៃហ្នឹងអ្ហា តាំងពីដើម រហូតមកទាល់អាលូវហ្នឹងអ្ហា អត់ចេះបានពេលសាណុក ហើយក៏បានលុយកាន់ម៉ាមឿនអីហ្នឹង យកម៉ាពាន់ ប្រាំពាន់អីអោយច្បាស់ទេ អត់ទេ...អត់សោះឡើយ...រាល់ថ្ងៃហ្នឹង ។ ចុះបើកូនយើងក្រដែរហ្នឹង ទៅអ្ហឺ...ប៉េះក្រូចអ៊ីណាៗអី ស្អី អ្ហឺ...កំពង់សោមអ៊ីណានុះ កំពង់សោម! ខ្ញុំយកពីរនាក់ចៅ យកនែ...ចៅម៉ោអ្ហា

ក៖ហើយចាស! លោកយាយ រឿងដែលពិបាកជាងគេម៉ង ធ្វើអោយយាយនឹកចាំម៉ងអត់មានអ្ហេ?

ខ៖អត់! មាន...

ក៖មានច្រើនអ្ហេយាយ?ដូចថារឿងដែលធ្វើអោយនឹកចាំអត់ភ្លេចសោះម៉ោ តាំងពីឆ្នាំមុនរហូតដល់អាលូវអ្ហា មានៗច្រើនអ្ហេយាយ មានច្រើនអ្ហេ?

ខ៖មានស្អី! មានតែក្រ...មីអូនអ្ហា អាយើងក្រវា ចេះតែក្រ...នៅជាមួយកូនវាមិនសុខណា អាកូនវាចេះតែថាអ្ហាណា យំអញ្ចឹងដែរណា យើងនៅម្នាក់ឯង យើងទៅស៊ីបាយទឹកវាមិនបានអ្ហាណា ម៉ែនឹកឃើញអាត្រង់ហ្នឹង បានម៉ែទឹកភ្នែកហ្នឹងអ្ហា វាដូចជាអត់សម កូនអស់នឹងគេ កូនគេ គេស្រលាញ់ម៉ែ...កូនខ្ញុំអត់ស្រលាញ់ទេ​ បានអ្ហាមួយឡាហាម! ដែលទៅកំពង់សោមបាត់ហ្នឹងអ្ហា ទៅស៊ីឈ្នួលគេ តែប៉ុហ្នឹង! ។ ខ្ញុំនៅតែចាំពាក្យខ្លួនខ្ញូំថា វាវេទនាអ្ហាណាកូន វេទនាមែនទែនអ្ហាណា។

ក៖យាយចូលចិត្តអីដែរ ចូលចិត្តស្តាប់បទចម្រៀងអ្ហេ?

ខ៖ខ្ញុំសព្វថ្ងៃ ស្តាប់បទ! ចម្រៀងខ្លះទៅ ហើយជួនអី ស្តាប់តែលោកទេសន៍ បើ...កតែលោកទេសន៍ចឹងទៅ

ក៖ហើយមុខម្ហូប យាយចូលចិត្តមុខម្ហូបអីទៅ?

ខ៖មុខម្ហូបកូនអើយចូលចិត្តជាងគេ ល្ពៅទៅ ត្រសក់ទៅ ចំហុយប្រហុកទៅ សាច់ជ្រូកខ្ញុំមិនសូវអ្ហេ

ក៖ហើយកាលពីមុន លោកយាយចូលចិត្តលេងល្បែងអីគេដែររឺក៏ នៅកុមារភាពអ្ហា?

ខ៖អ្ហឺអើយ...អត់ចេះទេ!

ក៖ លេងល្បែងជានៅក្មេងៗអីចឹងអ្ហា...លេងល្បែងអីចឹងអ្ហា នៅក្មេងៗអីចឹងអ្ហា ចូលចិត្តលេងអី?

ខ៖អត់ទេ...!អត់ដែរសោះ

ក៖អត់ដែរសោះ?

ខ៖ចាស អត់ដែរៗ

ក៖អត់ដែរៗ?

ខ៖ហ្នឹងហើយអត់ដែរសោះ!

ក៖លោកយាយ ដូចជារាល់ថ្ងៃ កាន់ព្រះពុទ្ធសាសនារាល់ថ្ងៃ?

ខ៖ព្រះពុទសាសនា!

ក៖ហើយរាល់ថ្ងៃ លោកយាយកាន់ព្រះពុទ្ធសាសនាដោយសារមូលហេតុអីដែរ?

ខ៖ថា...ខ្ញុំសុំសិល៍ សុំអីហ្នឹង ថាអ្ហឺ...ទៅមុខទៀត ថា...កុំអោយអ្ហឺ...ពិបាកវេទនា កុំអោតរហេមរហាមអញ្ចឹង! ទឹកភ្នែកទឹកសំបោរអញ្ចឹង វាចេះតែស្តាប់ទៅ វាចេះតែសុំទៅ តាមគេតាមឯងទៅ ហើយសុំ៨ឆ្នាំហើយ​ ចាស!

ក៖ហើយលោកយាយគិតថា ព្រះពុទ្ធសាសនា ពេលលោកយាយជឿទៅ បានជាក់លាក់សំរាប់បុគ្គលអីខ្លះ សំរាប់អ្ហឺ...ផ្លូវកាយនិងផ្លូវចិត្ត?

ខ៖យើង! អ្ហឺ...វាស្រួលដែរហ្នឹង យើងជឿតាមព្រះពុទ្ធសាសនាទៅ ក៏ល្អម្យ៉ាងដែរ ខ្ញុំមិនដែលឈឺ មិនដែលអីដែរ មិនអីទេ ទៅសុំមានលុយមានកាក់ ទៅសុំសង្ហាន់ចឹងដែរទៅ ប្រាថ្នាជាតិក្រោយកុំអោយវាពិបាកវេទនា ដូចគ្នា!  
ក៖លោកយាយកូនលោកយាយអី គាត់ជឿលើព្រះពុទ្ធសាសនាទាំងអស់គ្នាតាអ្ហាហី?

ខ៖កូនខ្ញុំ! ជឿទាំងអស់

ក៖ចាស

ខ៖ខែបុណ្យទានហ្នឹង គាត់ទៅវត្តហើយ បាយសម្ល! គាត់ទៅវត្តហើយ ទោះមានក្រអ្ហាម៉េច ក៏មានបាយម៉ាចាន សម្លម៉ាចានដែរ ហើយចៅ! ខ្ញុំមិនដែលចោលទេ។

ក៖ គាត់គោរពតាមប្រពៃណី តាមទំនៀមទំលាប់យើងម៉ោ?

ខ៖គាត់ជួនអី គាត់រាប់ទៅ ជួនអី គាត់ទៅៗ ។

ក៖ហើយធ្វើបុណ្យអី ដែលគាត់តែងតែគោរពប្រនិបត្តិធ្វើជារាល់ឆ្នាំ?

ខ៖មិនដឹងធើបុណ្យអីទេ កូនអើយ...ភ្ជំបិណ្ឌហ្នឹង ចេះតែធើទៅ ម៉ោអី ម៉ោវត្តទៅ ម៉ោលាង! សំអាតចាន សំអាតឆ្នាំង ហើយលាងចាន លាងឆ្នាំម៉ាព្រឹកហើយ បោសច្រាសនៅនឹងវត្តហ្នឹងទៅកូនអើយ ដឹងធើ...មិនដឹងធើអីទេ

ក៖ចាស អ្ហឺ...សំរាប់ជីវិតលោកយាយផ្ទាល់ លោកយាយចង់បានអីទៀត នៅថ្ងៃអនាគត?

ខ៖ថ្ងៃអនាគតចង់បានតែផ្ទះ បានល្អ...ស្រួល! ចង់នៅ ចង់ដេក អ៊ូៗហ្នឹង​ កូនអ្ហើយ! ថ្ងៃណាបាន បាននៅទៅ? បើកូនក្រយ៉ាងនេះ កូនរៀនផងអីផង សព្វថ្ងៃ! បានតែប្រាក់ បានតែស្អីគេ...? អីអ្ហាម៉េចគេទេ ខ្ញុំនៀក? ស្អីអ្ហា...? អាហារូបករណ៍អ្ហាម៉េចគេនោះ?

ក៖ចាស ចាស

ខ៖ក្មេងសិស្សសាលា រៀន! ហ្នឹង! ចូលភ្ជំរួចហ្នឹង ចូលកងហើយ ឡើងថ្នាក់ទី៧!

ក៖លោកយាយអញ្ចឹង! អ្វីដែលធ្វើអោយលោកយាយ សប្បាយចិត្តជាងគេនៅក្នុងជីវិតលោកយាយ?

ខ៖ក្នុងជីវិតខ្ញុំអ្ហានាង! បើអោយខ្ញុំសប្បាយចិត្តគេមានផ្ទះសំបែងនៅ

(សំលេងកាត់៖កូនមុំ...)

ខ៖ ខ្ញុំអរហើយ!

(សំលេងកាត់៖បិណ្ឌមួយស្អែក លោកកូន...)

ក៖លោកយាយ ជាចុងក្រោយ លោកយាយមានពាក្យពេជន៍អី​ ដើម្បីផ្តែផ្តាំដល់កូនចៅ ជំនាន់ក្រោយ?

ខ៖ ម៉ាជំនាន់ក្រោយហ្នឹង កូនចៅជំនាន់ក្រោយហ្នឹង អោយដឹងៗ ព្រះពុទ្ធសាសនាអោយដឹងម៉ែ ដឹងឪ ហ្នឹងហើយ! កុំអោយដូចខ្ញុំ​ ខ្ញុំ! កូនចៅ ខ្ញុំមិនដឹងទេ កុំអោយកូនចៅក្រោយកុំអោយដូចខ្ញុំអញ្ចឹងទៀត អោយបានល្អ...ជាមួយម៉ែនឹងឪ និងព្រះសង្ឃព្រះពុទ្ធព្រះធម៌ទៅ បានហើយ...។

ក៖អរគុណលោកយាយ បើសិនជាសាលាគេចង់ដាក់សំលេង រឺរូបភាពលោកយាយ នៅក្នុងវេបសាយ ដើម្បីអោយកូនចៅ ជំនាន់ក្រោយអោយដឹង តើលោកយាយអនុញ្ញាតិទេ

ខ៖អត់ចេះថាម៉េចផង  
ក៖ចាស ជាចុងក្រោយហ្នឹង លោកយាយអាចអនុញ្ញាតិអោយគេដាក់អ្ហេលោកយាយ?

ខ៖ដាក់ចុះកូន ដាក់ចុះ៕